ועדת הפנים והגנת הסביבה, כנסת 19, פרוטוקול מספר 294, 2014-05-27 09:00

דוד צור: בוקר טוב לכולם, אני מתכבד לפתוח את הישיבה של הבוקר, הנושא הוא הצעה לסדר שהגיש לדיון מהיר חבר הכנסת אחמד טיבי: הריסת בתים בעיר קלנסואה.

דוד צור: הצגנו כבר את כל האנשים שנמצאים פה.

דוד צור: אני מבקש שחבר הכנסת טיבי יפתח, בבקשה.

אחמד טיבי: תודה, אדוני.

אחמד טיבי: הדיון הזה מתקיים על סמך הצעה לדיון מהיר שהגשתי בנשיאות, והנשיאות העבירה את זה לוועדת הפנים.

אחמד טיבי: מדובר בטרגדיה אמיתית של מספר משפחות שהבתים שלהם מאוימים הן בצווי הריסה והן בשלב זה בפינוי.

אחמד טיבי: כדי לתת רקע לנושא, מדובר בשכונה המזרחית של קלנסואה, בתחום השיפוט של טייבה.

אחמד טיבי: הבתים אומנם – כאילו התושבים הם תושבי קלנסואה, אבל תחום השיפוט הוא של עיריית טייבה.

דוד צור: יש איזה תצ"א למישהו?

<גיא קפלן: כן.

דוד צור: אפשר בבקשה?

דוד צור: בכל זאת, שנראה בעין.

אחמד טיבי: נכון, מאה אחוז.

אחמד טיבי: מדובר בכ-40 בתים באזור.

<תומר רוזנר: לדעתי שהם יסבירו על הבתים באזור הזה כאן.

אחמד טיבי: קייס, קייס חולם על זה בלילה.

<גיא קפלן: שהם יציגו את המקום.

<קייס נאסר: אגיד לך תכף, בעצם כאן זה גבול הבינוי של קלנסואה, זה הבתים - מתחילה השכונה בעצם תחום השיפוט הולך מכאן, מטייבה, אז זה מקבץ הבתים כאן ובתים כאן.

אחמד טיבי: איפה הנהר.

דוד צור: אבל איפה הבתים המדוברים?

דוד צור: השניים האלה?

<קייס נאסר: אלה, זה אחד וזה אחד.

דוד צור: זה בתוך טייבה.

<קייס נאסר: כן, זה בתחום השיפוט של טייבה, אבל הם מקבלים שירותים מקלנסואה.

דוד צור: הבנתי.

אחמד טיבי: מזה תקופה, אדוני היושב-ראש, רבותי, הם קיבלו צווי הריסה, והטענה של ועדת התכנון שזה אזור נחל, למרות שיש בתים שיותר קרובים לנחל שלא קיבלו צווי הריסה ודווקא חיים ברוגע, בשקט וטוב שכך.

אחמד טיבי: בבתים האלה אני רוצה להתמקד, במיוחד בשני בתים שרלוונטיים עכשיו לדיון שלנו, שקיבלו צווי הריסה שבעטיים פנה עורך-דין קייס נאסר לבית-המשפט וביקש לעכב את צווי ההריסה, במקביל פניתי לשר הפנים ולמנכ"ל משרד הפנים.

אחמד טיבי: בית-המשפט קיבל את העתירה של הקפאת צווי ההריסה לתקופה של חמישה חודשים, אבל לא קיבל את הדרישה הנוראית, ביטוי "הדרישה הנוראית" של לפנות את המשפחות.

אחמד טיבי: אומנם לא הורסים, - -

דוד צור: אבל מפנים.

אחמד טיבי: - - אבל מפנים.

אחמד טיבי: את מי רוצים לפנות?

אחמד טיבי: אני רוצה להקריא בפניכם את מי רוצים לפנות.

אחמד טיבי: מדובר בשתי משפחות: המשפחה של נידאל, לנידאל בבית יש שני הורים ושלושה ילדים קטנים, ואת המשפחה של אשרף, אשרף פה.

אחמד טיבי: הדה אשרף, זה אשרף.

אחמד טיבי: בבית האימא הקשישה, הדוד שסובל מפיגור שכלי, אשרף ושלושת האחיינים היתומים שלו בתוך הבית.

אחמד טיבי: המשפחה מתגוררת – זה הדוח של אגף הרווחה – בבית שחסר בו ריהוט אלמנטרי, הבית ריק מדברי חשמל, מצב סוציו-אקונומי נמוך, גב' עבלה אבו עלי היא קשישה וסיעודית, סובלת ממספר מחלות כרוניות, מרותקת למיטה, תלויה בעזרת אחרים.

אחמד טיבי: הדוד מוכר ללשכה כסובל מפיגור שכלי, מרותק לכיסא גלגלים, סובל ממספר מחלות כרוניות וזקוק לעזרה מתמדת של האחרים.

אחמד טיבי: אשרף אינו עובד והוא המטפל המרכזי בצרכיהם של בני המשפחה.

אחמד טיבי: בנוסף, גרים בתוך הבית גם האחיינים הקטינים היתומים של אשרף, כאשר אביהם, אח של אשרף נפטר לפני הרבה שנים ואשרף מפרנס את המשפחה.

אחמד טיבי: אנחנו מנסים לשנות את רוע הגזירה.

אחמד טיבי: הטענה העיקרית הראשונית של ועדת התכנון המחוזית בעטיה הוצאו צווי הריסה היא קירבה – אזור נחל, ושאין היתכנות תכנונית, כך נעניתי, כך אמר המנכ"ל.

דוד צור: זה אזור חקלאי לפי מה שאני רואה, שמורת טבע?

<גיא קפלן: נחל וסביבותיו על-פי תוכנית המתאר המחוזית.

אחמד טיבי: "נחל וסביבותיו" זה הביטוי.

חנא סוייד: ה-amazon עובר שם, אתה מבין?

חנא סוייד: אמזון.

אחמד טיבי: כדאי לבקר, לראות מה זה הנחל.

חנא סוייד: מיליונים של קובים של מים זורמים שם כל יום.

אחמד טיבי: כל דקה.

<גיא קפלן: זה קרקע חקלאית.

חנא סוייד: מעולם לא זרמו מים שם, אתה מבין שבדיוק ההפך.

עפו אגבאריה: יש שם גם מזבלה.

דוד צור: חבר הכנסת עפו, זה עדיין לא עושה את המקום - - -

עפו אגבאריה: ברור.

חנא סוייד: אבל זה לא נחל.

דוד צור: תכף נשמע את אנשי משרד הפנים.

באסל גטאס: דיברנו על זה אתמול בוועדה.

דוד צור: את המצוקה של המשפחה אני מבין.

דוד צור: השאלה עכשיו, אם מישהו יכול להאיר את ענינו לגבי החלטת בית-המשפט מאתמול, האם היא דיברה על הפינוי והקפאה לחמישה חודשים, אמרתם?

אחמד טיבי: לא, קייס פנה אתמול כדי לבטל את - -

זליגר: יש לי את פסק-הדין אם אדוני רוצה.

דוד צור: אפשר לראות אותו?

אחמד טיבי: - - הפינוי.

אחמד טיבי: זה נדחה, ביטול הפינוי נדחה.

דוד צור: ביטול הפינוי או הריסה?

אחמד טיבי: הפינוי.

אחמד טיבי: אתמול נדחה ביטול הפינוי.

אחמד טיבי: מה שחשוב פה, נתון קרדינלי שאמור לשנות את כל כללי המשחק, את כל ההחלטה של ההריסה בכלל, ששתי העיריות, עיריית טייבה וקלנסואה התכנסו וסיכמו, שתי העיריות, להפוך את האזור לאזור של היתכנות תכנונית.

אחמד טיבי: הוועדה המחוזית טייבה - - -

<תומר רוזנר: מקומית.

אחמד טיבי: המקומית טייבה, דבר שלא היה קיים קודם, ואמרו לנו, תשמע, אין, זה, אפילו הוועדה המקומית: לא, לא, לא, אז כינסנו את שתי העיריות, ושתי העיריות החליטו, וההחלטה של מועצת העיר נשלחה לגב' רות יוסף, למנכ"ל ולשר.

אחמד טיבי: שוחחתי עם השר והמנכ"ל על הנושא הזה, שזה אמור לשנות.

אחמד טיבי: אם יש כוונה של לבוא לקראת זה אמור להיות הסולם שכולם יורדים ממנו.

אחמד טיבי: אם יש כוונה.

אחמד טיבי: אם אין כוונה, גם אם האנשים האלה יעמדו על הידיים והראש שום דבר לא ישכנע.

אחמד טיבי: אני רוצה לציין לטובה, אתה שוטר, את המשטרה באזור שלא ששה להרוס.

אחמד טיבי: הנה, המשטרה פה, היא לא ששה להרוס, אחרת הם היו מתנהגים אחרת.

אחמד טיבי: ולכן, הרי כל הנתונים, אדוני היושב-ראש, רבותי, הם בכיוון של לנסות למצוא פתרון.

אחמד טיבי: הדבר הראשון - - -

דוד צור: מה הפתרון המוצע, למשל?

אחמד טיבי: א', לא לפנות משפחות כאלה מהבתים, אין להם קורת גג.

אחמד טיבי: מה זכות היסוד של האזרח אם לא קורת גג?

אחמד טיבי: אין אפשרות לפנות, זה לא אנושי, זו טרגדיה, הקרקע היא שלו.

באסל גטאס: מחר בבוקר לא עומד לעבור שם - - -

<קריאות: - - -

דוד צור: אני לא בית-משפט, אבל אני רוצה להבין משהו, - - -

אחמד טיבי: שאל אותי היועץ המשפטי של מי הקרקע, הקרקע שלהם.

אחמד טיבי: הקרקע שלכם?

אחמד טיבי: פרטי.

<אשרף אבו עלי: כן, יש לי טאבו.

עפו אגבאריה: קנה אותה בכסף.

אחמד טיבי: אגב, אף אחד לא טוען שהקרקע לא שלו.

<אשרף אבו עלי: טאבו, יש לי טאבו.

אחמד טיבי: יש לו טאבו.

<אשרף אבו-עלי: יש לי טאבו.

דוד צור: אבל זה קרקע חקלאית בעיקרון, לא קרקע – אני מבין - - -

באסל גטאס: אבל מחר בבוקר לא עומדת לקום שם רכבת או - - -

דוד צור: רגע, חבר הכנסת גטאס, אתה רשום לי בזכות דיבור.

דוד צור: אני רוצה רגע לשאול - - -

אחמד טיבי: מתי קנית את הקרקע שואל היועץ המשפטי.

<אשרף אבו עלי: כבר אני חי שם שמונה שנים בשקט, בשלום הייתי חי שם, אף אחד - - -

עפו אגבאריה: מתי קנית את הקרקע?

אחמד טיבי: מתי קנית?

<אשרף אבו-עלי: לפני – ב-2005.

<אכרם אבו עלי: 2003.

<אשרף אבו-עלי: 2003.

אחמד טיבי: 2003.

דוד צור: זו קרקע שקנית אותה ממי?

<אשרף אבו עלי: מחדיג'ה.

דוד צור: זאת אומרת, מאדם פרטי.

<אשרף אבו-עלי: כן, מבן-אדם פרטי, כן.

דוד צור: אני מבין שיש פה בגדול – הערעור שלכם מתבסס כבר על החלטה שבה יש הודאה מבחינתך שבעצם הבנייה היא בנייה – לא קיבלת אישורים לבנייה, והבנייה היא בלתי חוקית, ועכשיו כל הניסיון הוא לעשות ניסיון של הסדרה.

דוד צור: אנחנו מבינים נכון?

אחמד טיבי: נכון, אנחנו רוצים להסדיר את השטח.

דוד צור: בוא רגע נשמע את משרד הפנים.

אחמד טיבי: כי אמרו לי במשרד הפנים: המפלט האחרון זה להרוס, אנחנו רוצים למצוא פתרון אז סיפקנו סולם, ולכן - - -

<אשרף אבו עלי: לפני שבניתי המלצתי - - -

דוד צור: בוא נשמע בעצם אותך, אשרף, - - -

אחמד טיבי: אולי לפני אשרף, העורך-דין של אשרף, קייס נאסר.

דוד צור: לא, דווקא אני מעדיף לשמוע את אשרף, ואחרי זה לשמוע גם את העורך-דין, נשמע את משרד הפנים.

אחמד טיבי: אוקיי, תפדל, אשרף.

דוד צור: אני רק רוצה לתקן איזה משהו של חבר הכנסת טיבי.

דוד צור: המשטרה בעיקרון לא הורסת, המשטרה נותנת סיוע להריסה, אבל רק ככה בניואנסים - - -

אחמד טיבי: המשטרה לא ששה לתת סיוע להריסה.

דוד צור: יפה.

חנא סוייד: לא מדרבנת.

אחמד טיבי: יש משטרות במקומות אחרים שהמשטרה ששה, אני אומר לך, במקרה הזה המצב הוא לא כזה.

אחמד טיבי: תפדל.

<אשרף אבו עלי: כשקניתי את הבית הייתי חי שם בשכירות, אני וכל המשפחה הזו.

דוד צור: כמה שנים?

<אשרף אבו עלי: שנה.

<אשרף אבו עלי: חשבתי שנה למה - - -

עפו אגבאריה: ב-2003 קנית, ישבת שנה?

<אשרף אבו עלי: ישבתי שנה בשכירות חמש מטר על חמש מטר, כי בעל הבית שהייתי משכיר אצלו, הרבה תשלומים נשבר לי, זרק אותי, והייתי צריך לעשות את השכירות הזו.

<אשרף אבו עלי: אחר כך המלצתי, הלכתי לוועדות, הלכתי עשיתי שמיניות באוויר בקלנסואה ובטייבה בשביל לקבל רישיון.

<אשרף אבו עלי: ובסוף, מהקור שקיבלתי אני והמשפחה שלי וגם מהחום שקיבלתי אני והמשפחה שלי זה גרם לי לבנות, לא גרם לי לבנות פרינציפ.

<אשרף אבו עלי: אני עד היום גר בבית בלי חלונות, 11 בני-אדם בתוך הבית.

<אשרף אבו עלי: החורף לפני שלושה חודשים, השלג שבא, אין אחד בעולם שהרגיש בקור כמוני וכמו המשפחה שלי, בכל העולם אף אחד לא הרגיש את הקור.

<אשרף אבו עלי: אני חי במדינה דמוקרטית, אני חי במדינה שמקבלת כל שנה פרס של שלום.

<אשרף אבו עלי: אני שהורסים לי את הבית יהיו לי חיים שחורים במשפחה שלי, ממש חיים שחורים יהיו לי.

דוד צור: מסביבך, אגב, בנו אחריך עוד משפחות?

אחמד טיבי: יש בתים עם רישיון, רבותי.

<אשרף אבו-עלי: כן, יש בתים שעם רישיון באותו גוש.

<תומר רוזנר: איך זה?

אחמד טיבי: איך זה?

עפו אגבאריה: באותה סביבה.

<אשרף אבו עלי: כן, באותו סביבה.

אחמד טיבי: באותה סביבה, באותו נחל, אגב, באמזונאס.

דוד צור: העורך-דין, בבקשה.

דוד צור: אחרי זה משרד הפנים ואחרי זה חבר הכנסת גטאס.

<קייס נאסר: אני רק רוצה לסדר את העובדות כאן.

<קייס נאסר: זו שכונה שהיא בתחום השיפוט של טייבה, שכונה של לא בית ולא שניים ולא אחד, ולכן ההשלכה של הפתרון הזה נגיד, לעכב הריסה בתנאי לאטימה, זה פשוט יעשה אסון הומניטרי.

<קייס נאסר: אם נלך על השיטה הזו, כל העם הערבי בישראל יהיה בכבישים, אם נלך לפי השיטה הזו שמעכבים הריסה בתנאי לאטימה ואנשים יתפנו אתה תראה אלפים בכבישים.

<קייס נאסר: זה קרקעות פרטיות, האנשים האלה נשפטו בבית-משפט לפני שנתיים בטענה לבנייה ללא היתר, שילמו קנסות וקיבלו צווי הריסה דחויים לשנה.

<קייס נאסר: הגיע המועד לצווי ההריסה ואז הגשתי בשם המשפחות בקשה להארכת מועד לבית-המשפט השלום, השלום אחרי פינג-פונג בין הוועדה וביני נתן החלטה שהוא מעכב את ההריסה לחמישה חודשים, אך מתנה זאת באטימת הבתים.

<קייס נאסר: על הנושא, על ההתניה הזו של האטימה הלכתי לבית-המשפט המחוזי, ואגב, היה גם דיון בבית-המשפט המחוזי חלקי משום שפרצה שם מהומה בתוך בית-המשפט ולא השלמנו את זכות הטיעון שלנו.

<קייס נאסר: בכל מקרה נפל אתמול פסק-דין.

<קייס נאסר: מה שאני רוצה להגיד, לא באתי כאן היום לערער על פסק-הדין, אנחנו היום בפני ועדה עם כל המוסדות, אני חושב שצריך לקדם שיח שיבין ויפנים את המצוקה של התושבים האלה.

<קייס נאסר: אני רוצה להגיד שני דברים - - -

דוד צור: כמה זמן בית-המשפט המחוזי נתן לכם לפינוי?

<קייס נאסר: הוא לא קבע מועד.

<קייס נאסר: לא קבוע מועד.

<קייס נאסר: עכשיו תגיד לי המשטרה: אם אתם לא מפנים אני זה – זה תלוי במדיניות של משרד הפנים.

<קייס נאסר: משרד הפנים יגיד לי עכשיו: תשמע, הפנמתי את הבעיה של האנשים ובוא נגיע להסכמה שעכשיו לפי - - -

דוד צור: אני רוצה להקשות עליך.

דוד צור: אם הטיעונים שלכם כל כך חזקים, למה בעצם בית-המשפט לא קיבל את העמדה הזאת, וגם למה הוא השית עליך גם עלויות של הוצאות כשבדרך כלל בית-המשפט קשוב ולא עושה דבר כזה.

<תומר רוזנר: זה מאוד חריג.

<קייס נאסר: אגיד לך למה, משום שני דברים, - - -

דוד צור: הערעור שלך עצבן אותו באופן מיוחד, אני חייב להגיד, לא?

<קייס נאסר: אגיד לך למה, משום שביום הדיון שהתקיים פרצה שם באולם בית-המשפט מהומה, ממש נפסק הדיון, התחיל הדיון עשר דקות, נפסק הדיון - - -

דוד צור: מהומה בין מי למי?

<קייס נאסר: התושבים ממש זעקו, צרחו, הגיעו עם כל הילדים שלהם.

דוד צור: הוא הרגיש ביזוי.

<קייס נאסר: זה היה דיון – אני כבר הרבה שנים בתחום הזה, מעולם לא קרה לי כזה מקרה שפורצת מהומה בבית-המשפט, משום מה, אנשים זעקו מרוב הכאב שלהם.

<קייס נאסר: אני לא רוצה להגיד – לא קיבלנו את היום שלנו מלא.

<קייס נאסר: אני רוצה להגיד שני דברים, כבוד יושב הראש, מאוד חשובים, אנחנו נקלעים כאן למצב לא באשמת התושבים, האזור הזה שהם טוענים שהוא מיועד לאזור נחל זוויתן זה לפי תוכנית שקוראים לה טב/3400, זאת תוכנית שבעצם התחילו להכין אותה בשנות ה-90, הופקדה בשנת 2008 ושנת היעד שלה זה 2020.

<קייס נאסר: אנחנו היום בשנת 2014, ועד היום לא התקבלה החלטה סופית בהתנגדויות ועד היום לא סיימו את תהליכי האישור שלה, וזה לשנת 2020.

<קייס נאסר: האנשים היום שראו שמוסדות התכנון מתעכבים לקחו את המושכות לידיים, הגישו יחד עם עיריית טייבה, עם עיריית קלנסואה שלוש תוכניות מפורטות, הוועדה המקומית - - -

דוד צור: יש פה נציג של עיריית טייבה גם?

<קייס נאסר: לא יודע אם יש.

<קייס נאסר: הוועדה המקומית טייבה התכנסה לפני פחות מחודש, המליצה להפקיד את התוכניות האלה.

<קייס נאסר: דבר שני, בזה אני רוצה לסיים, אדוני היושב-ראש, אין שום היגיון, הרי מה אומרת ההחלטה?

<קייס נאסר: אני מעכב את ההריסה בתנאי לאטימה.

<קייס נאסר: אני לא מבין מה ההיגיון, מה התיאבון הזה של משרד הפנים לראות את המשפחות יושבות מחוץ לבתים, לפנות את המשפחות עם כל הנכים והילדים והנשים שלהם.

<קייס נאסר: מה הרציונל של ההחלטה הזו?

דוד צור: ראש העיר הגיע?

אחמד טיבי: בדרך.

אחמד טיבי: איפה ראש העיר, אחמד?

<קייס נאסר: אני חושב שבזכות התוכניות שקודמו, ואם הוועדה המחוזית תיתן את הברכה לתוכניות האלה, ניתן להגיע להסכמה.

<קייס נאסר: גם פסק-הדין לא שולל את האפשרות שנגיע להסכמה עם משרד הפנים במובן זה שיגיד: לאור התוכניות שהתקדמו לדחות את הנושא של האטימה.

דוד צור: תודה.

דוד צור: אבקש נציגי משרד הפנים, א', תסבירו לנו מה באמת הייעוד של הקרקע הזאת, האם יש תב"ע, האם זה פורץ את התב"ע פה באופן דרמטי.

דוד צור: אין ספק שיש פה אירוע שהוא מבחינה רווחתית אנושית מאוד קשה, אז מה ההצעה שלכם לאומה?

זליגר: קודם כול אני מוכרח להגיד שלנו קצת לא כל כך נוח השיח הזה על צווים ועל תיק שמתנהל - -

דוד צור: ספציפי.

זליגר: - - בבית-משפט ותיק ספציפי בוודאי.

זליגר: אתמול, כמו שאתם יודעים, ניתנה החלטה בבית-המשפט המחוזי, עדיין פתוחה הדלת - - -

דוד צור: אז אולי כדאי שאומר איזה מילה על העניין הזה כי צריך היה לומר אותה אולי בהתחלה.

דוד צור: אנחנו הכנסת לא רואים את עצמנו כאיזה טריבונל על על בית-המשפט או על החלטות של בית-המשפט, אנחנו בטח מכבדים אותם.

דוד צור: מכיוון שהחלטת בית-המשפט פה הייתה מאוד ברורה, מצד שני היא כן מותירה פה איזה פתח להתנהלות והגעה להסדר, כל הסדר שהוא שאתם בעצם יכולים להגיע אליו, אנחנו לא חולקים על החלטות בית-המשפט, אנחנו מדברים פה על נושא.

דוד צור: נכון, הרבה פעמים – דנו שבוע שעבר על הריסת בית בשטחים של משפחה מהמתנחלים, דנו על מקרה ספציפי, אבל אנחנו מדברים עם על בעיה עקרונית, אז אפשר להתפתח אתה אם יהיה זמן, אבל כרגע אנחנו מדברים על מקרה מאוד ספציפי, אפשר דרכו לצאת לעניין עקרוני, ולכן הדיון הזה הוא דיון חשוב וצריך להתקיים.

חנא סוייד: יש לו השלכות רוחב, אדוני היושב-ראש.

דוד צור: נכון.

דב חנין: הטענות שלנו הן, כפי שאומר היושב-ראש, לא לבית-המשפט, אבל אנחנו רוצים להבין אתכם, אתם רשות של רשות המדינה ויש לכם מדיניות תביעה, אנחנו רוצים להבין, כלפיכם בהחלט יש לנו גם סמכות וגם אחריות.

זליגר: בוודאי, בוודאי.

אחמד טיבי: אגב, ניסינו לבוא בדברים גם אתכם, כידוע לך.

זליגר: אני לא חושב שעם הפרקליטות, אבל יכול להיות.

דוד צור: אף פעם לא מאוחר.

זליגר: אף פעם לא מאוחר.

זליגר: שוב, קצת פחות נוח כשזה כבר למעשה - - -

דוד צור: אפילו רגע לפני גזר הדין באיזה משפט מאוד מפורסם עברו - - -

זליגר: רגע לפני גזר דין אפשר, רגע אחרי גזר דין זה קצת פחות קל, אבל אם הוועדה החליטה לדון בזה וכמובן אנחנו מכבדים את זה.

באסל גטאס: הגשת ערעור?

דוד צור: אגב, רק לשם הפרוטוקול, ההצעה לסדר שהגיש חבר הכנסת טיבי הייתה לפני גזר הדין והדיון גם נקבע לפני גזר הדין.

דוד צור: גזר הדין ניתן אתמול כמדומני - - -

זליגר: אתמול.

אחמד טיבי: אתמול, כן.

דוד צור: זאת אומרת שאנחנו לא עלולים אפילו להיחשד כמי שבאים - - -

אחמד טיבי: אגב, הגשתי פעמיים, פעם לפני חודשיים ופעם השבוע, כך שזה – השבוע זה התקבל.

דוד צור: וכשהסדרנו את הנושאים - - -

זליגר: כן, רק כדי להסדיר על מה אנחנו מדברים.

זליגר: אנחנו מדברים על צווים שניתנו במסגרת גזר דין, חלקם מלפני שנה, חלקם מלפני שנתיים, אז הועמדו האנשים לדין על בנייה לא חוקית.

זליגר: המבנים הם מבנים גדולים, מבנה אחד זה של 300 מטר, מבנה שני הוא של 500 מטר ומבנה שלישי הוא של 1,000 מטר.

דב חנין: אדוני היה במקום?

דב חנין: היית במקום?

זליגר: לא.

זליגר: אבל יש לנו מפקחים, אנחנו נסמכים על - - -

אחמד טיבי: כי דב היה במקום.

אחמד טיבי: הוא אומר לך כי הוא היה במקום.

דוד צור: חבר הכנסת חנין, בוא - - -

דב חנין: הייתי במקום, אספר לך איך זה נראה, זה נשמע - - -

דוד צור: אבל בטח - - -

אחמד טיבי: אתה לא היית מסכים לגור שם.

דוד צור: בטח מהפיקוח של - - -

זליגר: יכול להיות, אבל אני גם לא גר גם איפה שאני גר במטרג'ים כאלה.

<אשרף אבו עלי: הוציאו אותנו מיליונרים.

אחמד טיבי: בדיוק, תן לו את הצילומים.

זליגר: בית-משפט כאמור לפני שנה ושנתיים קבע את שקבע, הטיל אכן קנסות, בית-משפט המחוזי היום אומר שהקנסות היו נמוכים בהתחשב במצב הכלכלי, - -

דוד צור: יפה.

זליגר: - - קבע צווים לביצוע, במקרה אחד נתן שנתיים לבצע את צו ההריסה והפסקת השימוש, בשני המקרים האחרים נתן כשנה לבצע, ומשתמה התקופה שבית-משפט קבע שהיא התקופה לביצוע הצו פנו התושבים וביקשו ארכה של הצו.

זליגר: בית-המשפט השלום מצא או ניסה לעשות איזשהו ניסיון לאיזושהי הצעת פשרה שאומרת מצד אחד יפסיקו את השימוש, מצד שני ייתנו להם חמישה חודשים להרוס, זה מה שקבע בית-המשפט השלום, אחר כך ערערו וזו ההחלטה שלפנינו.

זליגר: ערערו על ההחלטה של להתנות את ההריסה או את הארכה של ההריסה בהפסקת השימוש.

זליגר: בית-משפט המחוזי קבע פה דברים מאוד חריפים.

זליגר: אני יכול לומר שבדרך כלל, כמו שנאמר פה, זה דברים שבית-משפט לא אומר בהליך פלילי, הוא אומר שהערעור היה ערעור סרק.

זליגר: שוב, זה משפט שבדרך כלל אנחנו לא נתקלים בו, הוא מטיל הוצאות לא נמוכות, 20,000 על כל אחד, כלומר, 80,000 בסך הכול.

זליגר: זה אמירות קשות של בית-משפט המחוזי, והוא אומר את הדברים במפורש, אפילו לא צריך לקרוא - - -

דב חנין: בית-המשפט המחוזי ביקר במקום?

דוד צור: אני מבקש, חבר הכנסת חנין, זה לא, עם כל הכבוד, - -

דב חנין: לא, אני שואל.

דוד צור: - - זו גם לא שאלה רלוונטית, הוא לא אמור לייצג את בית-המשפט.

דב חנין: לא, רק שיגיד לנו.

דוד צור: בית-המשפט יכול לקבל החלטה ללכת לבקר?

דב חנין: - - - רק בית-המשפט אמר – אולי בית-המשפט ראה את - - -

דוד צור: אבל אני מסתכל פה על התמונות, לא מדובר פה באיזה בתי סלמס.

דב חנין: אז אני מציע לאדוני גם לבקר במקום.

דב חנין: אני מציע לך לבקר במקום.

באסל גטאס: סלמס לא היו הורסים?

דוד צור: לא יודע, יכול להיות, אבל זה לא קשור.

<תומר רוזנר: מה זה משנה?

דב חנין: אם יש תמונות - - -

באסל גטאס: זה קשור.

באסל גטאס: כל החיים שלהם עד שבונים את הבית.

דוד צור: כמי שהופיע פעם או פעמיים בפני בתי-משפט, אם בית-המשפט היה צריך לצאת כל פעם לזירת הנדון אז בית-המשפט לא היה מצליח לשבת על תיקים.

דוד צור: זו לא טענה נכונה אפילו.

דב חנין: זו טענה מאוד נכונה, בכל מקרה צריך לראות את הבית.

דוד צור: אוקיי, יכול להיות, אבל אני מבקש להתקדם.

דוד צור: תראה, כיוון שאנחנו לא טריבונל משפטי אז אני מבקש לקצר בעניין המשפטי כי אני רוצה לעבור רגע להליך התכנוני.

דוד צור: אז אם אתה רק רוצה להוסיף משפט סיכום.

זליגר: רק משפט אחרון.

זליגר: הסיבה שאנחנו – לגבי המדיניות שלנו שנשאלנו – הסיבה שהתנגדנו לתת ארכה נוספת היא אכן מדיניות קבועה בכל מקום ובכל מקרה או מבחן שנקבע על-ידי בית-המשפט העליון שבו באים ואומרים האם ההיתר נמצא בהישג יד, ככה זה מוגדר, וצריך לבדוק מה הסיכוי להכשיר את המבנים האלה.

אחמד טיבי: היתכנות תכנוניות.

דוד צור: למדיניות הרשות - - -

אחמד טיבי: אבל יצרנו בשבילכם היתכנות תכנונית.

זליגר: רגע, משפט ואז אשאיר את הבמה לאחרים.

זליגר: בית-משפט שם קובע ומקבל את העמדה שלא ניתן כנראה להכשיר את המבנים האלה, כרגע על-פי התוכניות הקיימות היום הוא נמצא בשטח חקלאי מחוץ לשטחים למגורים, בית-משפט אף בדק את - -

דוד צור: אז איך נאמר לנו - - -

זליגר: - - התוכניות העתידיות, וגם בתוכניות העתידיות שעדיין - - -

חנא סוייד: אה, בית-משפט הפך ועדת תכנון.

זליגר: בית-משפט ודאי שבודק, זה התפקיד שלו.

<קייס נאסר: לא בודק בכלל.

זליגר: ודאי שהוא בודק את זה באופן רגיל.

<קריאות: - - -

חנא סוייד: אבל בתי-המשפט בדרך כלל אומרים שהם לא טריבונל תכנוני, דרך אגב.

זליגר: אבל הוא מסתכל מה התוכניות המופקדות, מה התוכניות להתנגדויות.

חנא סוייד: אבל בית-המשפט לא ועדת תכנון.

זליגר: גם בתוכניות העתידיות – רק לגמור, רק כדי להגיע לנקודה.

<קריאות: - - -

<תומר רוזנר: הוא בודק אם יש אפשרות וסיכוי לקבל שם היתר.

חנא סוייד: אבל הוא לא יכול לקבוע היתכנות תכנונית.

דוד צור: הוא לא קובע, הוא שואל את המדינה האם בעתיד אתם מתכוונים שהאזור הזה - -

<תומר רוזנר: להכשיר אותו.

דוד צור: - - יהיה אזור מגורים.

דוד צור: לפי תשובת המדינה הוא - - -

זליגר: התשובה הייתה שלא.

דוד צור: אז התשובה הייתה לא, ולכן הוא אומר: אז אם ככה, אי-אפשר כנראה להכשיר את המקום כי אחרת יבנו על כל קרקע חקלאית - - -

אחמד טיבי: אז אני מבקש לדעת, אדוני היושב-ראש, על סמך הנתון החדש, למה המדינה ענתה כפי שענתה?

דוד צור: לכן אני רוצה לשמוע את משרד הפנים.

באסל גטאס: זה ממש על גבול קו המתאר, זה לא כאילו - - -

דוד צור: הבנתי, חבר הכנסת גטאס, שנייה, נשמע ממשרד הפנים, ואני מבקש שתהיו גם באמת ענייניים בנושא הזה.

דוד צור: נאמר פה למשל שהמבנה הזה הוא ליד מבנים חוקיים, האם באמת בעתיד או במסגרת התב"ע של טייבה או של קלנסואה, האם יש תכנון שתהיה שם שכונת מגורים?

דוד צור: ואם כן, האם בית-המשפט קיבל תשובה כזאת או לא, תסביר לנו.

<גיא קפלן: אתחיל לפי ההיררכיה התכנונית.

אחמד טיבי: מי מתכננת המחוז?

אחמד טיבי: מה השם שלה?

<גיא קפלן: דניאלה פוסק, היא בחו"ל, לכן היא לא יכלה להגיע.

<גיא קפלן: תוכנית המתאר המחוזית תמ"מ 21/3 מגדירה את השטח שנמצאים בו המגורים כאזור נחל וסביבותיו.

<גיא קפלן: אזור נחל וסביבותיו על-פי תוכנית המתאר - - - >

דב חנין: היית במקום הזה?

<גיא קפלן: אני אישית לא הייתי, אני איש תכנון.

דב חנין: כי אני מאוד אוהב נחלים וגם את סביבותיהם, אבל אין שום קשר בין המקום הזה לבין נחל וסביבותיו או לא.

<גיא קפלן: אבל תוכנית מתאר מחוזית אושרה בשנת 2003 - - -

דב חנין: אבל באיזה כוכב?

דוד צור: חבר הכנסת חנין, תן לו לדבר.

דוד צור: נאבקת בחירוף נפש ובצדק על השימור של החופים - - -

דב חנין: לא, אני בעד.

דוד צור: על החופים והבנייה הבלתי חוקית בחופים.

דב חנין: אדוני, אתה יודע שאני להוט להגן על נחלים ועל סביבותיהם, רק שאין פה נחל וסביבותיו, זה הכול.

דוד צור: אז בוא נשמע את משרד הפנים – למרות שצריך להבין שהנוהג, שאני לא מקבל אותו, צריך היה להפסיק אותו, אבל הנוהג פה שלחבר כנסת מותר להתפרץ תוך כדי הדברים וגם לשאול שאלות – אז כדי שנשמע גם את התשובות של המדינה - - -

באסל גטאס: אתה לא בעד?

דוד צור: אני לא בעד הנוהג הזה, אני חושב שצריך לרסן אותו, לאפשר דיבור.

חנא סוייד: כשאתה יושב-ראש.

דוד צור: אני מנצל את הזכות שלי כיושב-ראש להתפרץ.

אחמד טיבי: ראש העיר וסגניו הגיעו.

דוד צור: או, ראש העיר הצליח להגיע מהפקקים.

אחמד טיבי: ראש העיר, תרים את ידך, חאג'.

אחמד טיבי: איווה, זה ראש העיר.

דוד צור: יפה, של קלנסואה.

דוד צור: אין לנו נציגות של טייבה, נכון?

אחמד טיבי: הוזמנו, לא הגיעו.

אחמד טיבי: טוב, אני אייצג את טייבה, אני הנבחר היחידי בטייבה.

דוד צור: אז אנחנו בדיוק בשלב, שמענו את המשפחה, את עורכי-הדין ושמענו את חבר הכנסת טיבי.

דוד צור: ואנחנו תכף נשמע גם את ראש העיר, מה המדיניות שלו לגבי המבנים האלה אחרי החלטת בית-המשפט ונשמע את סגן מתכננת המחוז.

<גיא קפלן: תוכנית המתאר המחוזית תמ"מ 21/3 הגדירה את האזור הזה כנחל וסביבותיו.

<גיא קפלן: מדובר על נחל אלכסנדר, על ערוץ - - -

דב חנין: אבל אתה ראית את זה?

דב חנין: אני שואל באמת.

דוד צור: חבר הכנסת חנין, אני מבקש.

אחמד טיבי: אבל האמת היא שזו שאלה לגיטימית.

<קריאות: - - -

דב חנין: לא יאומן, אדוני, אני אומר לך, אני חושב שהכנסת לא יכולה להתנהל כאילו שאין - - -

דוד צור: הוא לא ראה, אבל מישהו אחר אצלו ראה.

<קריאות: - - -

דב חנין: יש פה מישהו שיכול להגיד לי שזה על שפת הנחל?

אחמד טיבי: חוץ מפילו, חוץ מפילו.

<קריאה: שני קילומטר מהמיסיסיפי.

<גיא קפלן: אזור נחל וסביבותיו הוגדר - - -

דב חנין: אבל מישהו יכול להגיד שזה על שפת הנחל?

דב חנין: מישהו אחד.

דוד צור: אגף הפיקוח, היית במקום?

<יואב אשל: אני הייתי במקום.

דוד צור: כמה המקום קרוב או רחוק מהנחל?

<יואב אשל: נחל אלכסנדר זה נחל שזורם - - -

אחמד טיבי: אחלה נחל בעולם.

<יואב אשל: זורם כשהוא זורם שם, בעיקר - - -

חנא סוייד: מתי הוא זורם?

דב חנין: איפה הוא זורם?

<קריאות: - - -

דוד צור: רבותי, זה לא רלוונטי.

<יואב אשל: היום יש בעיקר ביוב.

חנא סוייד: מה זה לא רלוונטי, אדוני היושב-ראש?

חנא סוייד: תראה, זה שקר - - -

דוד צור: זה לא רלוונטי, תראה, אם הנחל זורם או לא זורם מה זה רלוונטי?

<קריאות: - - -

חנא סוייד: מה יכול להיות רלוונטי או לא רלוונטי?

דב חנין: מה שיכול להיות רלוונטי - -

חנא סוייד: טוענים שיש נחל כשאין נחל, אז מה אתה רוצה?

דב חנין: - - זה שאין נחל.

עיסאווי פריג': אתה הסנגור, חבר הכנסת צור?

<קריאות: - - -

דוד צור: מה שיכול להיות רלוונטי - - -

דב חנין: אני רוצה להגיד משפט אחר, ברשותך, - - -

חנא סוייד: אולי תבקרו שם, אולי הוועדה תבקר שם, אף אחד לא הלך לשם, לא בית-משפט, לא פרקליטות, לא סגן המתכננת, אז אולי הוועדה תלך לשם.

דב חנין: אני אומר לך, אדוני - - -

<קריאות: - - -

דוד צור: לדיון יש לנו עוד 20 דקות.

אחמד טיבי: ביקשתי מהוועדה שתבקר במקום.

דוד צור: אם אתם רוצים לנהל אותו בצעקות ובפינג-פונג, עוד 20 דקות אני מסיים את הדיון הזה ולא משנה מה.

דב חנין: דוד, אני רוצה משפט אחד - - -

דוד צור: אבל הוא באמצע הדברים שלו.

דב חנין: בסדר.

דב חנין: אני רוצה להגיד לפרוטוקול שבמקום הזה אין נחל, אין שום נחל בקרבת המקום, נכון שיש זרם ביוב, אבל זרם הביוב לא קרוב.

דב חנין: אתם רוצים להגן על זרם הביוב?

דב חנין: בסדר גמור, אני גם בעד להגן על זרם הביוב, בסדר?

דב חנין: הסכמנו.

דב חנין: זה לא קרוב לשם.

דוד צור: אבל אתה בעד שעל כל שטח חקלאי יתרומם מבנה?

חנא סוייד: אין נחל, זה לא שטח חקלאי.

דוד צור: אני שואל אותך, חבר הכנסת חנין.

דב חנין: - - -

חנא סוייד: זה לא שטח חקלאי, זה לא מוגדר כשטח חקלאי.

דב חנין: - - - אין נחל.

<קריאות: - - -

דוד צור: אתם מתווכחים עם עצמכם, עם כל הכבוד.

חנא סוייד: בתמ"מ 21/3 יש הגדרה של שטח חקלאי ויש הגדרה של נחל וסביבתו.

אחמד טיבי: זה שונה.

חנא סוייד: זה משהו אחר.

חנא סוייד: אין נחל שם, זה שקר וכזב, זה נחל אכזב, זה שקר וכזב.

דוד צור: יצא לך גם חרוז אפילו.

דוד צור: אני מבקש לאפשר את הדיבור לסגן מתכננת המחוז.

אחמד טיבי: בוא נשמע אולי יש לך בשורה.

דוד צור: תענה לשאלה, האם בעתיד השטח הזה מתוכנן להיות מוכשר לבנייה?

<גיא קפלן: אענה על הכול, רק אם אוכל נעשה את זה בצורה מסודרת.

<גיא קפלן: לפי המידע שקיים – ואעשה את זה בצורה מסודרת, אבל בינתיים לא נתנו לי – תמ"מ 21/3, אני חוזר, תוכנית מתאר מחוזית שאושרה ב-2003, הגדיר את האזור הזה כנחל וסביבותיו, חלק ממנו זה גם אזור של פשטי הצפה בזמן שזורמים הנחלים בחורף, אז יש אזור של פשט הצפה שיכול לעלות על גדותיו ולהציף את האזור.

<גיא קפלן: גם לטייבה וגם לקלנסואה מקודמות תוכניות מתאר.

<גיא קפלן: במקביל לתוכניות מתאר האלה ניתן כבר היום להגיש תוכניות מפורטות שחלקן כבר אפילו נבנו.

דוד צור: האם השטחים האלה כלולים בתוכנית הזו?

<גיא קפלן: השטחים האלה לא כלולים, לא בתוכנית המתאר - - -

דוד צור: בחיים הם לא יהיו?

<גיא קפלן: בתוכנית הזאת לא.

<גיא קפלן: תוכנית המתאר של קלנסואה וטייבה נמצאים בשלבים האחרונים של ההתנגדויות, לכן אני לא יכול להגיד שום דבר לגבי המצב ולא להגיד - - -

דוד צור: האם מה שנאמר פה, שלידם יש בתים שנבנו באופן חוקי זה נכון?

<גיא קפלן: למיטב ידיעתי, ממה שאני יודע, המקבץ שבנוי לא בנוי בצמוד לקלנסואה, הוא טיפה מרוחק מקלנסואה.

<גיא קפלן: יש אזור שאם מסתכלים בתצ"א שנושק לקלנסואה, שהוא בקצה של "נחל וסביבותיו", שבו תוכנית המתאר כפי שהופקדה ועל-פי הוראות תמ"מ 21/3 יכלה לאפשר את המגורים שם, היא אפשרה, הייתה שם תוכנית מאושרת לפני תמ"מ 21/3 - - -

באסל גטאס: אז יש שם בתים - - -

אחמד טיבי: במרחק 85 מטר.

<קריאות: - - -

<גיא קפלן: אני לא יודע על איזה בתים אתם מדברים.

<אשרף אבו-עלי: אפילו פחות.

אחמד טיבי: פחות מ-80 מטר.

אחמד טיבי: יש לי את השם של בעל הבית.

<גיא קפלן: אני מבקש, אל תתפסו אותי במרחקים כי לא הצבעתי ולא הראיתי - - -

<קריאות: - - -

חנא סוייד: גדר בין בית מאושר לבין בית שעומד להיהרס.

<אשרף אבו עלי: אני מזמין אתכם שתבואו לראות, אני מזמין אתכם לבית שלי על כוס קפה, את כולם, - -

דוד צור: לא בטוח שהיינו רוצים שיהרסו אותם בשביל השוויון אם הם בנויים לא חוקית, חבר הכנסת טיבי.

<אשרף אבו-עלי: - - שם תשפטו אותי, לא פה.

<קריאות: - - -

<גיא קפלן: אני לא יודע אם אנחנו מדברים על אותם בתים, אני רק יכול להגיד שבהתאם לתוכנית המתאר של קלנסואה בשלוש-ארבע השנים האחרונות כבר אושרו 1,500 בתים בתחום קלנסואה, סדר גודל של 1,500 בתים, וגם בטייבה אושרו כ-2,000 בתים במהלך בין שלוש לחמש השנים האחרונות.

<גיא קפלן: התוכניות שהוזכרו פה שכביכול מפורטות שהוגשו לא הגיעו לוועדה המחוזית, לא נקלטו גם במערכת של הוועדה המחוזית, לכן אני לא יודע מה - - -

אחמד טיבי: איזה משפט?

<גיא קפלן: התוכניות של - - -

אחמד טיבי: של עיריית טייבה וקלנסואה?

<גיא קפלן: של עיריית טייבה וקלנסואה.

אחמד טיבי: לא קיבלתם?

<גיא קפלן: לא קיבלנו ולא נמצאים במערכת.

אחמד טיבי: זה נתון חשוב, אדוני, זה נתון חשוב.

<גיא קפלן: אני אומר את זה בצורה, אני חושב - - -

דוד צור: שאלה אחרונה ואני רוצה לשמוע את ראש העיר.

דוד צור: מה העמדה שלכם, משרד הפנים, אחרי ההחלטה של בית-המשפט, אחרי ששומעים פה באמת מצוקה מאוד קשה של משפחה שתלך לרחוב?

דוד צור: א', הייתי רוצה לשמוע מראש העיר מה התכנון בהנחה שיצטרכו, לא יהיה פה ערעור נוסף בעליון או לא יודע איפה כדי לפנות את המשפחה, מה העמדה שלכם לעניין?

דוד צור: ניתנה פה מצד אחד הקפאה לחמישה חודשים כדי לכאורה למצוא איזה פתרון, מצד שני הנחייה לפינוי, אטימה של המבנה.

דוד צור: האם יש לכם, האם קיימתם על זה איזה דיון, האם יש לכם איזה מגמה, כיוון להגיע לאיזה הבנות, פשרה או שאתם אומרים: אנחנו הולכים להריסה.

חנא סוייד: אולי להעמיד דיור חלופי למשפחות.

דוד צור: את זה נשמע מראש העיר, אבל תכף.

דוד צור: לא משרד הפנים אמור לעשות את זה.

<יואב אשל: אנחנו כיחידה ארצית לפיקוח על הבנייה, אנחנו גוף אכיפה של המדינה, בעצם אנחנו פועלים על-פי החלטות בית-המשפט.

<יואב אשל: ההחלטה הזאת מאתמול, אני רק היום ידעתי עליה לגבי הבתים האלה - - -

דוד צור: אוקיי, זה תשובה obvious, ובכל זאת.

<יואב אשל: אבל לגופו של עניין, כל צו הריסה שאנחנו מקבלים מבחינתנו שנכנס לתוקף, אנחנו מגישים אותו למשטרה לקבלת סיוע, אבל הכוונה - - -

<קייס נאסר: בית-המשפט לא מנע שתגיעו להבנות, בית-המשפט לא מנע את האפשרות שנשב ונגיע להבנות.

דוד צור: אני רגע רוצה לשמוע את ראש העיר ואחרי זה את המשטרה, את העמדה של מפקד המרחב.

באסל גטאס: אמרת שאני אדבר.

דוד צור: תקבל גם, צודק.

דוד צור: חבר הכנסת גטאס היה לפני ראש העיר.

באסל גטאס: אבל אתן לראש העיר, ואתה נותן לי אחריו.

דוד צור: מאה אחוז, אתן לך מייד אחריו.

אחמד טיבי: תפדל, שיח'.

דוד צור: חבר הכנסת גטאס הוא גם ג'נטלמן וגם נלחם על העניין, אז הוא נתן לך זכות דיבור.

דוד צור: אבקש רק קצר, כי אני חייב לחתור לסיום.

אל באסט: קודם כול בוקר טוב לכולם, אנחנו מתנצלים על האיחור, תפס אותנו פקק שעה בחוצי הזה, גם אחת הסיבות הקשות שנתקלים בה, והזמן קצר מאוד ואני במהירות, הראש שלי כבר הסתחרר איך להסביר את זה בקצרה.

אל באסט: רבותי, נוכחנו היום לא רק הצד המשפטי והצד התכנוני אלא מעבר לכל, ואני בטוח שכאן ואיפה שרוצים למצוא את הצדק, וישנו, יש עניין אנושי ממש שמגיע לשמיים.

אל באסט: לא מדובר במשפחה אחת שכמו שציינת אמורים להיות ברחוב.

אל באסט: לידיעתכם, יש שם באזור 52 בתים, משפחות שאו-טו-טו שולחים לכולם לפנות את הבתים, מצד אחד.

אל באסט: מצד שני, רבותי, אני אישית בדיוק בשש-שבע מטר בצד הנחל אני גר בבית עם היתר, הנחל חוצה את קלנסואה לשני חלקים, 12 קילומטר לאורך, יש שם לא פחות מ-1,000 בתים, בדיוק מתחיל מארבעה מטר, יש מקומות ששלושה מטר.

אחמד טיבי: מהנחל.

אל באסט: מהנחל.

אל באסט: הם כבר קיימים – אני בן 55 שנים חי שם, חמישה מטר מהנחל.

אל באסט: הוצפנו, מה לא ראינו עד שבא בזמנו של כבוד ראש ממשלת ישראל, ביבי נתניהו, בנימין נתניהו, עד שסידר לנו את העניינים, וכל שנה אנחנו מאבדים שם כמה אבדות.

אל באסט: מדובר כאן בשטח בתחום, לא בתחום אומנם שיפוט קלנסואה, אבל 20 מטר מהבתים של קלנסואה שזה רחוק מהנחל, אין נחל, שני קילומטר בדיוק, אם לא יותר.

אל באסט: ההגדרה של "נחל וסביבותיו" נדמה לי שזה בשנים האחרונות, אבל העניין ושהבתים והבנייה ואיך קנו האנשים שם, התושבים, הם קיבלו שאו-טו-טו מראש רשות או מאנשים שמכרו להם שהם מקבלים היתרים.

דוד צור: אגב, בשיח שלך מול ראש עיריית טייבה על הבתים האלה שבעצם הם תושבי קלנסואה, אבל השטח הוא שטח שיפוט של טייבה, יש איזה הידברות?

דוד צור: יש איזה כוונה לסיפוח של השטחים האלה?

דוד צור: אולי חלוקה אחרת?

אל באסט: ראש עיריית טייבה הממונה אריק ברמי חתם, חתמנו אני והוא על תצהיר, ונדמה לי שהוא הגיע לוועדה מחוזית ברמלה שאכן הם מסכימים.

אל באסט: אבל בסופו של יום הציעו עוד הצעה תכנונית, היתכנות תכנונית, ככה ביקשו מאתנו, וחתמנו גם אנחנו בשיתוף פעולה מלא עם ראש עיריית טייבה ועם טייבה כולה, ונדמה לי שכל ישראל מתגייסת בשביל למצוא היתכנות תכנונית לאנשים הללו.

דוד צור: הם מקבלים שירותי – הם קיבלו חיבור פה לחשמל?

<אכרם אבו עלי: לחשמל, בזק, מים, אנחנו - - -

דוד צור: מחוברים?

<אכרם אבו-עלי: כן.

דוד צור: אז איך זה יכול להיות?

<תומר רוזנר: איך זה יכול להיות?

באסל גטאס: מחוברים פיראטית.

<תומר רוזנר: פיראטית הוא אומר.

דוד צור: לא, חברת חשמל - - -

עפו אגבאריה: בזק.

<אכרם אבו-עלי: בזק, קח תתקשר למספר.

דוד צור: בזק פיראטי?

אחמד טיבי: איך בזק פיראטי, אין בזק פיראטי.

<קריאות: - - -

עפו אגבאריה: חשמל נניח, אבל איך בזק פיראטי?

דוד צור: נכון.

מסעוד גנאים: אז חשמל איך?

<קריאות: - - -

דוד צור: אדוני ראש העיר, בעתיד, זה שטח, שלמשל בעינייך, שהיית רוצה שהעיר שלך תתרחב לשם?

דוד צור: אתה במגעים בנושא הזה עם משרד הפנים בעניין?

אל באסט: דיברו אתי אנשים משער אפרים ומניצני עוז, שכנים שלנו, אמרו: במידה ותצטרך לצרף אדמות משלנו, שלך שלנו, בשביל להגן ולמצוא פתרון לאנשים, אמרו: אנחנו מוכנים.

דוד צור: יפה, חזון אחרית.

אל באסט: אז, אדוני, כבוד כל האנשים שנמצאים כאן, כמו שציינתי בתחילת דברי, זה עניין אנושי ביותר, לא רק מדובר במשפחה אחת היום שיש שם אנשים עם נכות, עם מצוקה, בן כה קלנסואה מוגדרת במצב סוציו-אקונומי 2 שירוד מאוד.

אל באסט: אנחנו מקדמים - - -

דוד צור: שאלה אחרונה, בהנחה שפסק-הדין הזה מבוצע כהלכתו כאמירת בית-המשפט, האם נערכתם מבחינת אגף הרווחה אצלכם לתת דיור חליפי זמני עד שהדברים האלה ייעשו - -

אחמד טיבי: פיש, פיש דיור.

דוד צור: - - בחמישה חודשים האלה שבהם צו בית-המשפט מורה לפנות אותם?

אל באסט: כבוד אדוני היושב-ראש, ברגע שבית-המשפט אומר לנו ולכולנו ולמחוזית ולכם:

אל באסט: תלכו תמצאו לכם פתח לפתור את העניין, הרי קלנסואה מוצפת אנשים שקיבלנו אותם מהנגב מהגדה בפקודה מהמדינה.

אל באסט: אנחנו מוצפים וקלנסואה, כל קלנסואה, השטח של קלנסואה כולו הקולקטיבי 8,400 מטר.

מסעוד גנאים: דונם.

אל באסט: 8,400 דונם.

דוד צור: כמה תושבים?

אל באסט: יש 22,000 תושבים, ואנחנו עוד מקבלים אנשים.

אל באסט: יש לנו נחל שחוצה את העיר לשניים, יש לנו החוצה, יש לנו מקורות, לא נשאר שום דבר, מתח גבוה יש לנו שם גם באמצע העיר, אז אין לנו מקום.

אל באסט: המצב הסוציו-אקונומי ממש ירוד – 2, לא רווחה, לא אף אחד יכול לעשות שום דבר.

אל באסט: אנחנו נמצאים תחת רחמנות של השמים, ונדמה לי שרחמנות של הממשלה ושל בית-המשפט.

דוד צור: תודה.

דוד צור: חבר הכנסת גטאס.

באסל גטאס: תודה, אדוני היושב-ראש, אני נאלץ לעזוב כי יש לי דיון מהיר בוועדת העבודה והרווחה שיזמתי.

באסל גטאס: אני מציע באמת שהוועדה כפי שנהגה במקרים אפילו יותר דחופים ברגע האחרון להתערב, לנסות לדחוף למציאת פתרון, גם אנושי, גם תכנוני וגם צודק, ואני מציע שאכן הוועדה תקבל החלטה לבקר במקום.

אחמד טיבי: ביקשנו רשמית.

דוד צור: בוועדה המחוזית.

באסל גטאס: התיאור של המצב כאילו שיש בנייה בלתי חוקית, עבריינות בנייה, משהו שהוא לא יודע מה, מפלצתי כזה שיוצא מאיזושהי קרקע חקלאית, הורסים סביבת נחל וסביבתו, ממש משוללת מהמציאות.

באסל גטאס: יש שכונה, אכן יש בתים יפים, לא רע לבנות, אם אתה כבר בונה אז תבנה בית יפה.

באסל גטאס: אנשים משקיעים את כל העמל של החיים שלהם בלבנות על קרקע שלהם, שהם קנו או ירשו בשולי הכפר, הם לא יצאו לאיזשהו מקום להתנחל רחוק באיזושהי גבעה שאחר כך הממשלה הולכת ומכשירה, תכשירו את השכונה הזו במקום ללכת להכשיר מאחזים בגדה.

דוד צור: או הורסת, חבר הכנסת גטאס.

באסל גטאס: בתים קיימים, שכונה, מקבלת שירותים מהעיר בשולי הכפר, לא מזיקים לאף אחד, לא עומד לעבור מחר שם קו רכבת או שהם יושבים להם באמצע התוואי של - -

דב חנין: גם לא עומד לעבור שם נחל.

באסל גטאס: - - כביש חוצה לא יודע מה.

באסל גטאס: למה הרצון הזה ללכת – במקום לעזור למצוא פתרון ואכן להכשיר את הבתים האלה שהם בסך הכול משפחות ואזרחים.

באסל גטאס: אני לפעמים משתמש במשל הזה בערבית, האזרח הערבי, אדוני היושב-ראש, ושמעת אתמול, לא יודע אם היית בדיון - - -

דוד צור: עם הדרוזים?

באסל גטאס: עם ראשי הדרוזים.

דוד צור: שמעתי.

באסל גטאס: שעשרות אלפי בתים, תאמינו לי, ואני מהנדס בניין, ועבדתי 11 שנים בהוצאת היתרי בנייה לאזרחים, כל אזרח היה רוצה היתר בנייה, ולשלם את האגרה במקום ללכת לשלם קנסות וקנסות ובתי-משפט.

באסל גטאס: אבל מה עושים?

באסל גטאס: אומרים לאיש, קושרים לו את הידיים ואת הרגליים וזורקים אותו בים ואומרים לו תתחיל לשחות, ככה המצב.

באסל גטאס: אין פתרון, אין לו פתרון, רוצה קורת גג לו ולמשפחתו.

באסל גטאס: האיש הזה, אם אתה מבקר, אדוני, בבית שלו, הוא עמד להתאבד כשקיבל את צו ההריסה האחרון.

<אשרף אבו עלי: אסביר לך.

<אשרף אבו עלי: אני מזמין אותך על כוס קפה, אני מזמין אותם.

באסל גטאס: גר בבית בלי חלונות, שם ניילון, משפחה עם אימא ואבא, עם ילדים נכים.

באסל גטאס: מה אתם רוצים?

באסל גטאס: לזרוק אותו לכביש?

באסל גטאס: כך ארץ-ישראל רוצה להצטייר בעולם?

<אשרף אבו עלי: 37 ועוד לא נשוי, עדיין אילת אני לא יודע איפה היא.

דוד צור: תודה רבה.

דוד צור: אני חייב - - -

אחמד טיבי: אני יכול לשמוע את פילו?

דוד צור: אני רוצה לשמוע את המשטרה.

עיסאווי פריג': פילו, מה יש לך להגיד?

דוד צור: משטרה, אחרי זה חבר הכנסת סוייד, ואחרי זה חבר הכנסת האחרון – עיסאווי פריג', אבל אני מבקש בקצרה רבה כי אני חייב לסיים.

דוד צור: המשטרה, קובי.

<קובי שבתאי: אדוני היושב-ראש, נברך על כל הסדר שיתקבל בדרכי נועם.

אחמד טיבי: איסמע, איסמע, יא אחואן, ביחכּי כלאם מוהים.

<קובי שבתאי: נברך על כל הסדר שיתקבל בדרכי נועם, אבל יחד עם זאת צריך לזכור שאנחנו כזרוע מבצעית אין לנו say בנושא, ותפקידנו לתת סיוע לרשויות בהתאם למה שהתקבל.

<קובי שבתאי: נעשה מה שאפשר, ונאפשר מבחינתנו למצות את כל ההליך המשפטי לפני שאנחנו מבצעים איזה פעילות מבצעית בשטח.

עיסאווי פריג': אתה מתכוון: לשחרר את חסמים המשפטיים.

דוד צור: בבקשה, חבר הכנסת סוייד.

חנא סוייד: אדוני היושב-ראש, אני חושב שאנחנו כוועדה, אתה כיושב-ראש בהרבה ישיבות בנושא הזה, צריכים להגדיר לעצמנו מה אנחנו יכולים לעשות, כי אנחנו נכנסים לטיעון ספירלי כאן, מה שנקרא, מצד אחד אמרת ובצדק, שאנחנו לא טריבונל על מעל לבית-המשפט; בית-המשפט אומר שהוא לא טריבונל על לתכנון; אנשי התכנון לא מבקרים במקום.

חנא סוייד: יוצא מצב שבו יש אבסורד אחד גדול, טוענים שיש נחל וסביבתו והמתכננים הבכירים, אל תסתכל על הבחור שמפקח, על המתכננים, לא ראו שם, לא היו בשטח.

חנא סוייד: אז בעצם עורבא פרח, מה שנקרא, אין שם נחל ואין סביבתו - - -

<אשרף אבו עלי: סגרו עיניים על הבתים שם.

<קריאות: - - -

דוד צור: רבותי.

חנא סוייד: בשביל לבדוק את זה, אני מציע שתיזום ביקור של הוועדה, ולהזמין את סגן המתכננת של המחוז שיבוא לשם ושיראה.

עפו אגבאריה: או את מתכננת המחוז.

חנא סוייד: והמתכננת, כל הדרג, הוועדה המחוזית ממשרד הפנים שבאמת קשור לעניין הזה, ללכת לשם להתרשם,in the meanwhile , בינתיים לאטום, זה מילה שאפשר לשחק אתה, אפשר לאטום את הדלת הראשית ואנשים יכנסו מהדלת הצדדית - -

דוד צור: לא, לאטום שלא יגורו שם אנשים.

חנא סוייד: - - ואנשים ימשיכו לגור שם כי אין להם איפה ללכת.

דוד צור: לא, הוא לא התכוון שהוא יאטום את החלונות וימשיכו לגור.

חנא סוייד: אם על המקרה הסוציאלי ששמענו כאן הוועדה הזו לא יכולה - -

אחמד טיבי: לגלות אמפטיה.

חנא סוייד: - - לגלות סימפטיה, אז למה אנחנו דנים בעניין הזה?

חנא סוייד: אם אנחנו רק חותמת גומי לבית-המשפט ולוועדה המחוזית ולאדון מפקח ולמשטרה, שדווקא אני חייב להגיד שהם דווקא גילו הכי פתיחות כאן, - - -

דוד צור: להפתעתך.

אחמד טיבי: לא להפתעתנו, הם עושים עבודה טובה.

חנא סוייד: לא אמרתי, אני אמרתי "להפתעתי"?

חנא סוייד: לא אמרתי.

דוד צור: שאלתי, לא אמרתי.

מסעוד גנאים: הוא חשב שאתה מופתע.

דוד צור: סברתי שאתה מופתע.

חנא סוייד: להפך.

אחמד טיבי: יש שוטרים טובים.

עיסאווי פריג': כמוך.

חנא סוייד: ציינתי לטובה שדווקא המשטרה לא ששה להראות כאן כוח ולהפעיל כוח.

חנא סוייד: לכן, אני חושב שבשורה התחתונה תרגיע את המצב - - -

דוד צור: תתפלא, ואני מקבל חלק מההמלצות שלך אפילו.

דוד צור: כמו שהופתעת מהמשטרה תופתע ממני.

חנא סוייד: אתה המשטרה, לא?

עיסאווי פריג': ראשית, תרשה לי לברך את החברים, פילו וקובי, בהתבטאויות שאנחנו נפגשים בכפר-קאסם ובאזור, אני שומע מהם עמדות מאוד אכפתיות ומאוד ענייניות אז ראוי לציין את החריג הזה, ואני מאוד מקווה שיהיה הכלל.

עיסאווי פריג': אדוני היושב-ראש, הדיון היום הוא המשך לדיון שהיה אתמול, אבל מסביב לשולחן - -

דוד צור: נכון, צודק.

עיסאווי פריג': - - היו דרוזים ערבים, עכשיו יש ערבים מוסלמים, זה השוני.

עיסאווי פריג': אבל אתמול הנישה והטון היו אחרים, היה יותר - - -

אחמד טיבי: והנוכחות של הפקידות הבכירה.

עיסאווי פריג': אייווה.

אחמד טיבי: אבל זה טוב, אני בעד שישיג - - -

דוד צור: אני לא מקבל את זה, אחמד, אני לא מקבל את זה - - -

עיסאווי פריג': אני מתאר מה שהיה אתמול.

דוד צור: כי אתמול זה היה - - -

עיסאווי פריג': יש בזה, יש בזה - - -

דוד צור: אבל אתמול אמר השר – הדיון דובר על הבנייה במגזר הדרוזי והם לא ידעו, אז זו הייתה טעות של הוועדה לא להכליל את העניין.

דוד צור: לכן הוא גם - - -

עיסאווי פריג': ידידי צורי, אתה לא צריך לתת הגנה שלא בצדק, אל תתאמץ.

דוד צור: לא הוא גם אמר שייחדו דיון מיוחד לכל מה שקשור לסוגיה של הבנייה במגזר הערבי.

עפו אגבאריה: כמה פעמים רואים שר שבא לעניינים כאלה כאשר אנחנו מגישים בעיות כאלה לוועדות?

דוד צור: אני מבטיח לך שהשר יגיע לוועדת הפנים גם לדיונים האלה.

עיסאווי פריג': אז הדיון הוא המשך, אבל בצד השני הדרג שישב שם החל מהשר, סגנית השר, מנכ"ל משרד הפנים, המשנה ליועץ המשפטי של הממשלה - - -

אחמד טיבי: וטוב שכך, עיסאווי, אנחנו רק רוצים אותו דבר.

עיסאווי פריג': מה שאני רוצה - - -

דוד צור: עיסאווי, לקחת את כל הזמן של קובי.

עיסאווי פריג': לא, עוד לא התחלתי, שני משפטים.

דוד צור: אני חייב שתסיים.

עיסאווי פריג': אני רוצה להמשיך באותה נימה שחבר הכנסת סוייד התחיל.

עיסאווי פריג': התחושה תחושת תסכול, אני מרגיש שאנחנו מתכנסים – זאת לא הוועדה הראשונה – רק בשביל להעביר עוד חצי שעה ולהשתתף במשחק הדמוקרטי ולדבר, להחליף דעות, וזה מתסכל, צורי.

עיסאווי פריג': אז מה שאני מבקש, בוא תהיה פרקטי, אתה שוטר, שוטר בכיר, יושב ליד החברים שלך - -

דוד צור: הורדתי את הדרגות כבר.

עיסאווי פריג': - - ואנחנו יודעים אותך איש מבצעים ודופק על השולחן ומזיז דברים, בוא נקבל החלטות.

עיסאווי פריג': הדיון המהיר שיזם חבר הכנסת טיבי, לא?

דוד צור: כן.

עיסאווי פריג': אנחנו צריכים ליזום הרבה דיונים מהירים מהמצוקות שאנחנו חיים.

עיסאווי פריג': אז אני מבקש ממך, תהיה פרקטי, מעשי, נקבל החלטות החל מהסיור בשטח, ולא נהיה בלה בלה, רק ועדה של דיבורים.

עיסאווי פריג': זה מאוד חשוב.

דוד צור: חבר הכנסת אגבאריה.

עפו אגבאריה: אני מאוד מסכים עם כל מה שנאמר לפני מחברי הכנסת שהציגו את העניין ובעל הבית, ואני ביקרתי במקום.

עפו אגבאריה: אני רק רוצה להעיד בצד המקצועי כרופא, אם תבקרו ותראו את המשפחה עם מספר רב של חולים, נכים במצב מאוד מאוד קשה, אני לא יודע איזה בין-אדם יש לו לב להוציא את האנשים האלה מהבית שלהם ולזרוק אותם בחום הלוהט של קלנסואה בימי הקיץ שהולכים ומתקרבים.

עפו אגבאריה: אני לא חושב שיש מישהו במדינת ישראל שיכול אפילו להסכים לכזה עונש לאנשים חסרי אונים.

עפו אגבאריה: אני מאוד רוצה שתבקרו שם ותראו את האנשים האלה, אני לא חושב שאחרי זה יהיה לך או לכל מי שיבקר בכלל את המחשבה איך להוציא את האנשים מהמקום.

דוד צור: חבר הכנסת גנאים, בבקשה.

מסעוד גנאים: תודה רבה, אדוני היושב-ראש, אני חושב שהמקרה בקלנסואה הוא מקרה קלאסי והוא דוגמה למשבר הדיור או למצוקה של כל החברה הערבית.

מסעוד גנאים: ראש העירייה אמר שמספר התושבים כ-22,000 והם מתרבים, אבל שטח הבנייה הוא אותו דבר, 8,000 דונם, זה לא שטח בנייה, אולי זה שטח שיפוט.

אל באסט: כן, זה שטח שיפוט.

מסעוד גנאים: לכן, מספר התושבים גדל, אבל שטח הבנייה נשאר כפי שהוא.

מסעוד גנאים: מה אתה רוצה מאנשים?

מסעוד גנאים: פה אני חושב שכוועדה אנחנו צריכים לגלות הבנה, לעזור לאנשים למצוא פתרונות, משום שבסוף לפי דעתי גדולתה של מדינה זה לעזור לאזרח איך לא לעבור על החוק.

מסעוד גנאים: האנשים לא רוצים להיות עבריינים, לא רוצים לעבור על החוק, אז בואו נעזור להם.

דוד צור: תודה.

דוד צור: ד"ר קשקוש, ביקשת לדבר?

<ראשד קשקוש: כן.

דוד צור: אז, בבקשה, אבל קצר מאוד, דקה.

<ראשד קשקוש: שלום, אני רופא במקצוע, אני רופא ביישוב צורן ליד - -

עיסאווי פריג': קדימה.

<ראשד קשקוש: - - קלנסואה.

<ראשד קשקוש: קודם כול מאוד נפגעתי, הייתי מאוד שמח שהשתתפתי, פעם ראשונה שאני נכנס לבניין הזה עם התקווה ועם החלום, זה הבניין שמציל את כל אזרחי המדינה.

מסעוד גנאים: אינשאללה, מקווים.

<ראשד קשקוש: אינשאללה.

<ראשד קשקוש: אבל מאוד הופתעתי מהאדון שיושב ליד יושב-ראש הוועדה, שבאופן אוטומטי הבן-אדם אמר: יש לי בזק, יש לי חשמל באזור שלא מוגדר כשטח בנייה, באופן אוטומטי: פיראטי.

<ראשד קשקוש: זה הפוליטיקה - - -

מסעוד גנאים: הוא יועץ משפטי.

דוד צור: הוא האדם הכי פחות פוליטי פה באולם.

חנא סוייד: זה בגלל דיון שהיה אתמול.

<ראשד קשקוש: יכול להיות.

עיסאווי פריג': הוא יועץ משפטי.

<קריאות: - - -

דוד צור: אתה מסית אותנו מהדיון, עם כל הכבוד, אם יש לך משהו להגיד לעניין.

עיסאווי פריג': הוא יועץ משפטי האדם הזה.

אחמד טיבי: הוא שמע את המילה פיראטי ושינן אותה.

<ראשד קשקוש: אני רוצה להתייחס לתמונות שהציגו לך המכובדים כאן.

<ראשד קשקוש: כשהבחורה רוצה להתחיל עם בחור, שולחת לו תמונה בישיבה, לא עומדת ומראה לו את החצי התחתון.

<ראשד קשקוש: בוא תסתכל על החצי התחתון של הבתים ותראה את הסלמס שביקשת לראות.

<ראשד קשקוש: לא תראה רק את - - -

דוד צור: למה זה רלוונטי?

עיסאווי פריג': זה דוגמה לא במקום, יא עיני.

<ראשד קשקוש: לא כל בית נראה יפה בתמונה.

אחמד טיבי: אז מה שאם הוא יפה?

אחמד טיבי: זה לא - - -

<ראשד קשקוש: נולדתי בקלנסואה שאני יודע - - -

דוד צור: אני מסכם.

דוד צור: אתה מבזבז את הזמן שאין לך באמירות לא רלוונטיות.

דוד צור: אתה רוצה להגיד משהו תכליתי לדיון?

<ראשד קשקוש: כן.

דוד צור: אז תגיד אותו בדקה.

<ראשד קשקוש: ב-1948 שטח שיפוט של קלנסואה היה 37,000, 38,000 דונם, עכשיו 7,000 דונם.

<ראשד קשקוש: מ-7,000 דונם הכניסו לנו מתח גבוה, קו חשמל, כביש 44, כביש 6, נחל וסביבתו, מי שואל את התושבים איפה תשימו את הילדים שלכם.

<ראשד קשקוש: מאוד אשמח אם אני מחר לוקח את הילדים שלי והולך, כמו שאומרים, "שפצירן גן", ללכת ליד נחל עם עצים ועם ירוק וכל זה.

<ראשד קשקוש: אני לא חייב לנסוע לקיסריה ולנסוע לאיזשהו מקום ולשלם כניסה, אשמח אם אתם מגדירים שיש נחל וסביבתו, שיהיה נחל וסביבתו.

דוד צור: הבנתי, אדוני, תודה.

דוד צור: מילת סיכום אחת לאחמד, חבר הכנסת טיבי, ואני רוצה לסכם.

אחמד טיבי: אדוני היושב-ראש, לאחר שהתמונה התבהרה ושמעת את כולם, א', אני רוצה לחזור על מה שאמרתי, הפניתי רשמית בקשה לחברת הכנסת מירי רגב יושבת-ראש הוועדה כבר לפני תקופה, לבקר במקום כדי לראות, טוב מראה עיניים, גם היא, גם אנשי המקצוע, גם אנשי ועדת תכנון ובנייה, משטרה, כל מי שרוצה.

אחמד טיבי: בינתיים, אני מציע שההחלטה של ועדת הפנים היום תהיה השעיה וביטול ההחלטה לפנות את - - -

<תומר רוזנר: - - -

דוד צור: לא משנה.

אחמד טיבי: אל תקפוץ.

אחמד טיבי: אני חבר כנסת טיבי, אני עובד בכנסת, אני חבר כנסת, אני יכול להציע מה שאני רוצה, אתם לא חייבים לקפוץ, תנו לי להמשיך.

עיסאווי פריג': נשחרר את החסם המשפטי.

אחמד טיבי: אני מציע שהוועדה תציע כי יש להם גם אופציה ללכת לבג"ץ, כך שלא הכול סתום, והשופטים בהחלטות קודמות השאירו פתח.

אחמד טיבי: אנשים לא ניצלו את הפתח, הם לא ניצלו את הפתח, אז אני רוצה להיכנס דרך החלון, תאפשרו לי, כל הזמן אני אומר מילה, אתם חוסמים, הוא מבקש, אתם חוסמים אותו.

אחמד טיבי: אני מבקש גישה, תקשיב טוב, חבר הכנסת צורי וכולם, אם כל חברי הכנסת הערביים האלה לא מצליחים למנוע את הריסת הבית הזה אין לנו מקום כאן, עם משפחה שהיא משפחה קשת יום לא נצליח למנוע את ההריסה הזאת?

אחמד טיבי: ולכן, בגלל שני דברים שאמורים להיות משכנעים: א', הודיע סגן המתכננת המחוזית שההחלטה של עיריית טייבה וקלנסואה לא התקבלה אצלם, נכון?

אחמד טיבי: זה נתון חשוב שמשנה את כל התמונה.

אחמד טיבי: אני מבקש להשעות כל החלטה, כל ביצוע עד שהם יבדקו את ההחלטה של עיריית טייבה וקלנסואה להיתכנות תכנונית.

אחמד טיבי: החליטו היתכנות תכנונית של האזור.

חנא סוייד: והביקור של הוועדה.

אחמד טיבי: חד-משמעית.

אחמד טיבי: הנושא השני הוא ביקור בשטח.

אחמד טיבי: טוב מראה עיניים.

אחמד טיבי: אני בטוח שאתה באופן אישי, למרות שדעתך חיובית ומגלה הבנה, תגלה עוד יותר אמפטיה למה שתראה.

אחמד טיבי: ולכן, אדוני היושב-ראש, אני מציע שזו תהיה ההחלטה, גם ביקור במקום וגם השעיית הפינוי של משפחות המצוקה האלה עד למציאת פתרון משפטי, ועד שוועדת הפנים ושמשרד הפנים ידונו בהחלטה החשובה ההיסטורית של שתי העיריות טייבה וקלנסואה.

אחמד טיבי: תודה רב לך, אדוני.

דוד צור: תודה.

דוד צור: קודם כול, אני חוזר ואומר, הוועדה היא לא טריבונל על לבית-המשפט, בית-המשפט שקל את כל הדברים שהגיעו, גם המדינה וגם הטיעונים ההומניים הסוציו-אקונומיים המאוד נמוכים האלה, ובכל זאת קיבל החלטה.

דוד צור: יחד עם זאת, אני עדיין אומר, ומבלי להשליך לכאורה על התופעה שכולנו מבינים שגם בהינתן שמשפחה במצוקה ואין לה יכולות לבנות במקום כביכול עדיין יש הגבלות תכנוניות וכדומה, אני אומר "כביכול, כי לא בהכרח תמיד זה כך.

דוד צור: עדיין כשאני מסתכל על התצ"א, החריגה פה מאזור המיושב היא די משמעותית, ולכן אני חושב שבית-המשפט קיבל את ההחלטה, ואני לא שם את עצמי במקום בית-המשפט.

דוד צור: עכשיו אני אומר לכם, משרד הפנים, שמעתי גם את המשטרה, המשטרה גם מרגישה את הדופק במקום, אני אומר לכם את זה גם מהיכרות שלי כמפקד מחוז ומרחב באזורים רגישים שיש בהם גם אוכלוסייה מעורבת, שמצד אחד צריך גם למנוע בנייה בלתי מרוסנת בכל מקום עם צפצוף גדול על החוק, לעומת מקומות שאתה רואה שזה בא ממקום שהוא מאוד על גבול ואפשר להגיע להסדרים.

דוד צור: ואני אומר לכם את זה מהמקום היום שיש לכם גם החלטת בית-משפט, אתם הגורם החזק, אתם הגורם המחליט בשטח, בית-המשפט נתן לכם פה איזה ארכה של חמישה חודשים שבה אפשר להגיע להבנות.

דוד צור: אם בהינתן שאתם מצליחים מול הרשות המקומית להגיע לאיזשהו - - -

עיסאווי פריג': מה להגיע?

עיסאווי פריג': להרוס את הבית?

אחמד טיבי: להבנה בדרכי נועם, מה שאמרה המשטרה.

דוד צור: רגע, אני בכלל לא שם.

דוד צור: אני אומר, להגיע להבנות תכנוניות.

דוד צור: אם בהמשך המקום הזה ממילא הולך להיות במסגרת התב"ע, כי – ושמעתי פה לא חד-משמעית שזה לא – עם הרשות המקומית להגיע לכך שאם זה נכלל לתוך האזור התכנוני או של טייבה או של קלנסואה, כי אני מבין פה שזה גם כן מוזר, העניין הזה שפה בעצם זה בכלל שטחי שיפוט של טייבה, אבל מי שמטפל בהם זה קלנסואה, שזה נשמע לי גם כן לא ברור – לכן, העסק הזה סופר מורכב.

דוד צור: אז אני מבקש, נצלו את החמישה חודשים האלה כדי לנסות להגיד האם יש פה פתח.

דוד צור: יכול להיות, אגב, שתבוא המדינה, פרקליטות או הייעוץ המשפטי, יגידו לכם: אין בכלל מקום, זה לא מעניין אותנו מה אתם חושבים, גם זאת אמירה, לצערי אני אומר, כי יש פה באמת מקרה קשה שיש מלוא אמפטיה למצוקה שלהם – אין לי אמפטיה לבנייה הבלתי חוקית באופן כללי – המצוקה היא פה מצוקה אמיתית.

דוד צור: לכם אני אומר, לעורך-דין ולמשפחה, עדיין נתונה לכם הדרך גם ללכת לבג"ץ או לבית-המשפט העליון לערעור, בג"ץ פחות כי זה החלטה - לבית משפט עליון, ולערער על ההחלטה הזאת.

דוד צור: אם כי חטפתם סתירה בבית-משפט מחוזי שאמר לכם שהערעור בכלל לא היה אמור להיות.

דוד צור: אבל ראינו כבר בית-משפט עליון שהופך החלטות.

דוד צור: לפחות יכול להוציא צו עיכוב, ובמובן הזה לאפשר פה את הבחינה הזאת, על צו עיכוב של הפינוי אני מדבר, כי כרגע אני גם לא שומע מהרשות שיש לה איזה פתרון למשפחה קשת יום, אימא קשישה, ילדים יתומים שיש בבית, סיפור קשה.

דוד צור: ולכן אני מבין גם את עמדת המשטרה שהייתה מאוד שמחה שיגיעו פה להבנות ולא כל כך לרוץ מייד לפתרון הרדיקלי של הרס בתים.

דוד צור: אני אומר לכם, ראיתי מקרים קשים מאוד גם בעבר שהוציאו נשים אלמנות מבתי "עמידר" או בתים אחרים.

דוד צור: החוק בסוף צריך להישמר.

עיסאווי פריג': חבר הכנסת צור, - - -

דוד צור: רגע, אני מבקש, חבר הכנסת פריג', אין לי - - -

עיסאווי פריג': זה אמנת הרגעה מה שאתה אומר, מה זה?

עיסאווי פריג': צריך להיות פרקטי.

דוד צור: אני מאוד פרקטי, לכן אני אומר, תערערו לבית-משפט עליון, תשבו עם משרד הפנים, הרשות המקומית, לראש העיר יש פה תפקיד חשוב כ- mediator לנסות לפתור את הבעיה הזאת.

דוד צור: אני אישית - - -

<תומר רוזנר: הפרקטית זה שחשוב מאוד שהוא יוודא שהוועדה המחוזית מקבלת את מה שהם הגישו, זה מאוד חשוב.

דוד צור: נכון, מה שאמר פה חבר הכנסת טיבי, שהמסמכים לא הוגשו, והוועדה המחוזית שתקבל את זה, זה דבר חשוב מאוד, זה צריך להתבצע ומהר, יכול להיות שרק על הנישה הזאת יש לכם קייס לבוא ולהגיד לבית-משפט עליון שלא מוצו כל ההליכים.

עיסאווי פריג': הם באו לקבל ייעוץ כאן?

עיסאווי פריג': הם באו לקבל ייעוץ, צורי?

עיסאווי פריג': באו אנשים - - -

דוד צור: כן, חבר הכנסת פריג', אם אתה חושב שאנחנו יכולים לשים את עצמנו מעל בית-המשפט ולהגיד: בית-המשפט, לא סופרים אותך, לא משנה מה החלטת, אנחנו ועדת הפנים, הכנסת מעליך ולכן אנחנו מורים לכם, אל תהרסו, תעצרו הכול - זה לא עובד ככה.

חנא סוייד: זה נכון מה שאתה אומר, אבל מה אנחנו?

דוד צור: זה לא עובד ככה.

דוד צור: אני חושב שיש לנו קול וזה חשוב.

עיסאווי פריג': מה, מה הקול?

דוד צור: לעניין האחרון – חבר הכנסת פריג', תגיש הצעת חוק פרטית שלמרות החלטות בית-משפט, עדיין מה שחבר כנסת מחליט זה דבר חשוב.

עיסאווי פריג': שתפיל אותה בוועדת שרים?

חנא סוייד: לא לזה הכוונה.

דוד צור: לגבי ביקור במקום – אני מתחייב לבקר במקום עם חבר הכנסת, אני מניח, טיבי וגם דב חנין, אני מבקש גם לראות אתכם.

דוד צור: אני רוצה לראות בעין את הדבר הזה כמקרה פרטי, אבל אני אומר, יש מקרים בכלל, ודנו אתמול במגזר הדרוזי, ורק שבוע שעבר ביקרתי במספר יישובים ערביים, ואין יישוב ערבי שאתה נכנס אליו, ובנגב ודאי וודאי, שאין בו זעקה גדולה מאוד של מצוקת תכנון ושטחים לבנייה, ואי-אפשר להתעלם מהעניין הזה.

דוד צור: בסוף אי-אפשר רק במה שנקרא במקל להגיד על הבנייה הבלתי חוקית ולא לאפשר הרחבה של קרקעות ותכנון של בניין ערים.

דוד צור: אני יודע שמשרד הפנים לא שוקד על השמרים ועושים את זה בחלק מהמקומות.

דוד צור: אני אומר לכם, לצערי, חוק הסדרת הבדואים שכל כך התנגדתם אליו נתקע, כי אני חושב שזו הייתה הזדמנות פז פעם אחת ללכת עם הקצאה של משאבים גדולים.

דוד צור: נכון, גם חלק מהדברים היו לא פשוטים, אבל עדיין אפשר היה להסדיר את העניין הזה, אבל זה דיון אחר.

דוד צור: ואני מודה לכם מאוד על ההשתתפות, תודה רבה.